Rovfluer

Rovfluer er en stor familie av fluer, der de voksne insektene er rovdyr. Denne familien omfatter noen av de største medlemmene av ordenen tovinger, opptil 7 cm lange. De fleste artene av rovfluer lever i varme områder, og vi har relativt få arter i Norge, særlig utenfor Sør-Østlandet.

Utseende 

Små til store (4-50 millimeter), forholdsvis slanke fluer med kraftige bein. De er mørke på farge, men kan være kledt med lys bestøvning. Hodet er tydelig avsatt fra thorax (tydelig hals), bredt, men kort. Fasettøynene er store og mer eller mindre runde, delt i en øvre del med store fasetter og en nedre del med mindre fasetter. Mellom fasettøynene er det er sal-aktig søkk som er karakteristisk for denne familien. I pannen sitter tre punktøyne (ocelli), der det fremste er større enn de to bakerste. Antennene er forholdsvis lange til å være fluer, med tre tydelige, sylindriske ledd. Ytterst på det tredje leddet sitter det en antennebørste (arista) som av og til kan være tykk og danne et fjerde ledd. Ansiktet buler ut under fasettøynene, og er kledt med mange, lange hår – rovfluene har en kraftig bart (mystax). Munndelene er korte, men kraftige, stikkende/sugende.Brystpartiet er forholdsvis lite, ofte med tett hårkledning og med kraftige børster. Bakkroppen er mer eller mindre sylindrisk, gjerne temmelig lang. De ytre kjønnsorganene er store, harde og ofte glinsende svarte. Hos hannene er det formet som et tangliknende redskap, hos hunnene ofte som et langt eggleggingsrør. Beina er vanligvis meget kraftige, særlig er fotleddene (tarsene) kraftig bygd. Også beina har oftest flere kraftige børster. Vingene er lange og smale med mange tydelige årer og flere lukkede celler i vingen. Noen arter etterligner humler, bier og veps.

Larvene er sylindriske, tydelig delt i 11 segmenter, tilspisset i begge ender, men særlig i forenden. Hodekapselen er liten og smal, men tydelig.

Levevis 

De voksne rovfluene er grådige rovdyr som kan fange og drepe insekter som er større enn dem selv, for eksempel bier, gresshopper og øyenstikkere. Små og spinkle arter, som slekten Leptogaster, tar bare små insekter.

Mange arter sitter og venter på bestemte utsiktsplasser, og flyr så raskt ut og fanger eventuelle byttedyr som passerer forbi, omtrent som fluesnappere gjør mellom fuglene. Det ser ut til at den enkelte flue har sine faste sitteplasser som den bruker.

Når rovfluen har fanget et insekt, stikker den et hull med munndelene og sprøyter inn en blanding av gift og proteinoppløsende enzymer, som raskt dreper byttet. Noen store arter kan gi mennesker meget smertefulle stikk. Fluene suger så ut det oppløste innholdet av byttedyret. Ulikt mange andre fluer er begge kjønn rovdyr.

Rovfluene er varmekjære dyr og er vanligvis bare aktive i solskinn. Noen arter har innviklede kurtise-ritualer som går forut for paringen.

Eggene legges  i jorden.

Larvene lever av ulike slags råtnende plantemateriale, og kan utvikle seg i jord, i død ved eller i møkk.

Utbredelse 
Rovfluene forekommer i alle verdensdeler, men er særlig artsrike i varme, tørre områder. I Norge er de bare vanlige på Sør- og Østlandet, i de øvrige landsdelene er det få arter og de finnes gjerne bare på særlig varme lokaliteter.

Systematisk inndeling / norske arter 

Rovfluene er forholdsvis dårlig undersøkt i Norge. Rundt 20 arter er funnet i landet, men det er sannsynlig at vi har noen flere.

 orden Tovinger, Diptera
 underorden Lavere fluer, Orthorrhapha
 overfamilie Asiloidea
 familie Rovfluer, Asilidae
 underfamilie Leptogasterinae  – små og spinkle fluer med lang bakkropp
 lang gressrovflue Leptogaster cylindrica (DeGeer, 1776)  – vanlig på Østlandet
 flekkgressrovflue Leptogaster guttiventris Zetterstedt, 1842  – ikke funnet i Norge, men finnes i Sverige og Finland
 underfamilie Dasypogoninae
 buttsnuterovflue Leptarthrus brevirostris (Meigen, 1804)  – finnes i Sverige
 Leptarthrus vitripennis (Meigen, 1820) – finnes i Sverige
 underfamilie Ommatinae  – ikke i Nord-Europa
 underfamilie Apocleinae  – ikke i Nord-Europa
 underfamilie Laphystiinae  – ikke i Nord-Europa
 underfamilie Stenopogoninae
 båndrovflue Lasiopogon cinctus (Fabricius, 1781)  – funnet i Norge
 Molobratia teutonus (Linnaeus, 1767)  – funnet i Sverige
 Slekten Dioctria Meigen, 1803  – små, slanke, mørke fluer med lange antenner. Slekten finnes i Norge, men uvisst hvilke(n) art(er)
 svart engrovflue Dioctria atricapilla Meigen, 1804  – funnet i Sverige
 spinkel engrovflue Dioctria hyalipennis (Fabricius, 1794) – funnet i Sverige
 svartvinget engrovflue Dioctria oelandica (Linnaeus, 1758)  – funnet i Sverige og Finland
 Dioctria rufipes (DeGeer, 1776)  – funnet i Sverige
 lapprovflue Cyrtopogon lapponicus (Zetterstedt, 1838)  – funnet i Sverige
 hvitbåndrovflue Cyrtopogon lateralis (Fallén, 1814)  – funnet i Norge
 flekkvingerovflue Cyrtopogon maculipennis (Macquart, 1834)  – funnet i Sverige
 underfamilie Atomisinae  – ikke i Nord-Europa
 underfamilie Laphriinae  – til dels meget store arter, ofte med tett pels
 Andrenosoma atrum (Linnaeus, 1758)  – funnet i Sverige
 Choerades fuliginosa (Panzer, 1798)  – funnet i Sverige
 gyllen rovflue Choerades gilva (Linnaeus, 1758)  – stor, sterkt hårete art, Finnes i Norge
 ildrovflue Choerades ignea (Meigen, 1820)  – funnet i Vestfold i Norge
 nordlig rovflue Choerades lapponica (Zetterstedt, 1838)  – kjent fra Finland
 stripet rovflue Choerades marginata (Linnaeus, 1758)  – middelsstor art, finnes i Norge
 Choerades rufipes (Fallén, 1814)  – funnet i Sverige
 gulhåret rovflue Laphria flava (Linnaeus, 1761)  – stor, gulhåret art, vanlig i furuskog. En av de få artene som også finnes på Vestlandet.
 Laphria ephippium (Fabricius, 1781)  – funnet i Sverige
 Laphria gibbosa (Linnaeus, 1758)  – stor art, funnet i Norge
 underfamilie Asilinae
 dovrerovflue Rhadiurgus variabilis (Zetterstedt, 1838)  – funnet i Norge
 tysk rovflue Pamponerus germanicus (Linnaeus, 1758)  – funnet i Norge
 vepserovflue Asilus crabroniformis Linnaeus, 1758  – stor, gul og rødaktig art. Fantes tidligere på Østlandet, men er etter alt å dømme utdødd
 Stilpnogaster aemula (Meigen, 1820)  – funnet i Sverige
 Erax barbatus Scopoli, 1763  – funnet i Sverige
 Neoitamus cothurnatus (Meigen, 1820)  – en av de vanligste artene
 svartfotskogrovflue Neoitamus cyanurus (Loew, 1849)  – en av de vanligste artene
 sandrovflue Philonicus albiceps (Meigen, 1820)  – funnet i Norge
 rødskjeggrovflue Eutolmus rufibarbis (Meigen, 1820)  – funnet i Sverige
 svartlårrovflue Machimus arthriticus (Zeller, 1840)  – funnet i Norge
 svartskjeggrovflue Machimus setibarbus (Loew, 1849)  – funnet i Norge
 svarthårrovflue Tolmerus atricapillus (Fallén, 1814)  – vanlig, finnes også på Vestlandet
 ringrovflue Tolmerus cingulatus (Fabricius, 1781)  – funnet i Norge
 børsterovflue Dysmachus trigonus (Meigen, 1804)  – funnet i Norge

Referanser

Kilder 
 Lyneborg, L. 1965. Tovinger IV. Humlefluer, stiletfluer, rovfluer m.fl. Danmarks Fauna 70. G.E.C. Gads Forlag, København.
 Majer, J.M. 1997. European Asilidae. Side 549-567 i: Papp, L. og Darvas, B. (red.): Contributions to a Manual of Palaearctic Diptera. Volume 2. Science Herald, Budapest.
 Nettressursen Fauna Europaea, utbredelsesdatabase for europeiske dyr

Eksterne lenker 
 
 Norsk Entomologisk forening – for deg som vil lære mer om insekter.

Fluer